CELEX: 32020D1669
Language: el
Date: 2020-11-10 00:00:00
Title: Εκτελεστική απόφαση (ΕΕ) 2020/1669 της Επιτροπής της 10ης Νοεμβρίου 2020 σχετικά με το πιλοτικό έργο για την εφαρμογή ορισμένων διατάξεων διοικητικής συνεργασίας που ορίζονται στον κανονισμό (ΕΕ) 2018/1807 του Ευρωπαϊκού Κοινοβουλίου και του Συμβουλίου σχετικά με ένα πλαίσιο για την ελεύθερη ροή των δεδομένων μη προσωπικού χαρακτήρα στην Ευρωπαϊκή Ένωση μέσω του Συστήματος Πληροφόρησης για την Εσωτερική Αγορά (Κείμενο που παρουσιάζει ενδιαφέρον για τον ΕΟΧ)

11.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 377/10
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1669 ΤΗΣ ΕΠΙΤΡΟΠΗΣ
         της 10ης Νοεμβρίου 2020
         σχετικά με το πιλοτικό έργο για την εφαρμογή ορισμένων διατάξεων διοικητικής συνεργασίας που ορίζονται στον κανονισμό (ΕΕ) 2018/1807 του Ευρωπαϊκού Κοινοβουλίου και του Συμβουλίου σχετικά με ένα πλαίσιο για την ελεύθερη ροή των δεδομένων μη προσωπικού χαρακτήρα στην Ευρωπαϊκή Ένωση μέσω του Συστήματος Πληροφόρησης για την Εσωτερική Αγορά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την Εσωτερική Αγορά και την κατάργηση της απόφασης 2008/49/ΕΚ της Επιτροπής (1), και ιδίως το άρθρο 4 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το Σύστημα Πληροφόρησης για την Εσωτερική Αγορά (στο εξής: IMI), το οποίο θεσπίστηκε με τον κανονισμό (ΕΕ) αριθ. 1024/2012, είναι μια επιγραμμική εφαρμογή λογισμικού, που αναπτύχθηκε από την Επιτροπή, σε συνεργασία με τα κράτη μέλη, για να βοηθήσει τα κράτη μέλη να εκπληρώσουν τα καθήκοντά τους περί διοικητικής συνεργασίας, συμπεριλαμβανομένων των απαιτήσεων ανταλλαγής πληροφοριών στις πράξεις της Ένωσης. Αυτό επιτυγχάνεται μέσω της παροχής ενός κεντρικού μηχανισμού επικοινωνίας για τη διευκόλυνση της διασυνοριακής ανταλλαγής πληροφοριών και της αμοιβαίας συνδρομής.
                  
               
                     (2)
                  
                  
                     Το άρθρο 4 παράγραφος 1 του κανονισμού (ΕΕ) αριθ. 1024/2012 ορίζει ότι η Επιτροπή δύναται να εκτελεί πιλοτικά έργα προκειμένου να εκτιμά κατά πόσον το IMI θα ήταν αποτελεσματικό εργαλείο για την εφαρμογή των διατάξεων διοικητικής συνεργασίας οι οποίες καθορίζονται στις πράξεις της Ένωσης που δεν απαριθμούνται στο παράρτημα του εν λόγω κανονισμού.
                  
               
                     (3)
                  
                  
                     Ο κανονισμός (ΕΕ) 2018/1807 του Ευρωπαϊκού Κοινοβουλίου και του Συμβουλίου (2) προβλέπει την ελεύθερη κυκλοφορία των δεδομένων μη προσωπικού χαρακτήρα εντός της Ένωσης. Επιπλέον, καθορίζει τους όρους για την πρόσβαση των αρμόδιων αρχών σε δεδομένα, την αίτηση συνδρομής και τη συνεργασία μεταξύ των αρμόδιων αρχών των κρατών μελών, με σκοπό την παροχή πρόσβασης σε δεδομένα που υποβάλλονται σε επεξεργασία και αποθηκεύονται σε άλλο κράτος μέλος. Σύμφωνα με το άρθρο 5 παράγραφος 2 του κανονισμού (ΕΕ) 2018/1807, μια αρμόδια αρχή δύναται να ζητήσει τη συνδρομή αρμόδιας αρχής άλλου κράτους μέλους, σύμφωνα με τη διαδικασία που ορίζεται στο άρθρο 7 του εν λόγω κανονισμού, όταν η αιτούσα αρμόδια αρχή δεν αποκτά πρόσβαση στα δεδομένα και αν δεν υπάρχει κανένας ειδικός μηχανισμός συνεργασίας βάσει του ενωσιακού δικαίου ή διεθνών συμφωνιών για την ανταλλαγή δεδομένων μεταξύ των αρμόδιων αρχών των διάφορων κρατών μελών.
                  
               
                     (4)
                  
                  
                     Σύμφωνα με το άρθρο 5 παράγραφος 4 δεύτερο εδάφιο του κανονισμoύ (ΕΕ) 2018/1807, τα κράτη μέλη μπορούν, σε επείγουσες περιστάσεις και υπό ορισμένες προϋποθέσεις, να επιβάλουν προσωρινά μέτρα για την επανατοπικοποίηση των δεδομένων. Εάν ένα τέτοιο προσωρινό μέτρο επιβάλλει επανατοπικοποίηση των δεδομένων για διάστημα που υπερβαίνει τις 180 ημέρες μετά την επανατοπικοποίηση, πρέπει να γνωστοποιείται στην Επιτροπή. Επιπλέον, η Επιτροπή πρέπει να ανταλλάσσει πληροφορίες με τα κράτη μέλη για την αποκτηθείσα σχετική πείρα.
                  
               
                     (5)
                  
                  
                     Το ΙΜΙ θα μπορούσε να αποτελέσει αποτελεσματικό εργαλείο για την εφαρμογή των διατάξεων διοικητικής συνεργασίας που προβλέπονται στο άρθρο 5 παράγραφος 2 και 4 και στο άρθρο 7 παράγραφος 2 έως 5 του κανονισμού (ΕΕ) 2018/1807. Συνεπώς, οι εν λόγω διατάξεις θα πρέπει να υπάγονται σε πιλοτικό έργο, σύμφωνα με το άρθρο 4 του κανονισμού (ΕΕ) αριθ. 1024/2012.
                  
               
                     (6)
                  
                  
                     Η διοικητική συνεργασία βάσει του κανονισμού (ΕΕ) 2018/1807 μπορεί να περιλαμβάνει τα ενιαία σημεία επαφής που ορίζονται σύμφωνα με το άρθρο 7 παράγραφος 1 του εν λόγω κανονισμού, τις αρμόδιες αρχές που αναφέρονται στο άρθρο 3 παράγραφος 6 του εν λόγω κανονισμού και τυχόν οντότητες που είναι υπεύθυνες για τη γνωστοποίηση των μέτρων δυνάμει του άρθρου 5 παράγραφος 4 του εν λόγω κανονισμού. Επομένως, σύμφωνα με το άρθρο 5 δεύτερο εδάφιο στοιχείο στ) του κανονισμού (ΕΕ) αριθ. 1024/2012, θα πρέπει να θεωρούνται αρμόδιες αρχές για τους σκοπούς του πιλοτικού έργου.
                  
               
                     (7)
                  
                  
                     Το ΙΜΙ θα πρέπει να παρέχει την τεχνική λειτουργικότητα που θα επιτρέπει στις αρμόδιες αρχές, στα ενιαία σημεία επαφής, στις οντότητες που είναι υπεύθυνες για τη γνωστοποίηση των μέτρων βάσει του άρθρου 5 παράγραφος 4 του κανονισμού (ΕΕ) 2018/1807 και στην Επιτροπή να εκπληρώνουν τις υποχρεώσεις τους όσον αφορά τη διοικητική συνεργασία και την επικοινωνία δυνάμει του εν λόγω κανονισμού.
                  
               
                     (8)
                  
                  
                     Σύμφωνα με το άρθρο 7 παράγραφος 4 του κανονισμού (ΕΕ) 2018/1807, μια αρμόδια αρχή που λαμβάνει αίτημα πρόσβασης σε δεδομένα υποχρεούται είτε να γνωστοποιήσει τα δεδομένα που ζητήθηκαν είτε να ενημερώσει την αιτούσα αρχή ότι δεν θεωρεί ότι πληρούνται οι προϋποθέσεις για την αίτηση συνδρομής. Για να καταστεί λειτουργική η ανταλλαγή των δεδομένων, το κράτος μέλος στο οποίο υποβλήθηκε το αίτημα θα πρέπει να παρέχει στο αιτούν κράτος μέλος τις αναγκαίες λεπτομέρειες για την πρόσβασή του στα δεδομένα που ζητήθηκαν ή τις λεπτομέρειες σχετικά με τον τρόπο και τον χρόνο πραγματοποίησης της διαβίβασης των δεδομένων. Το κράτος μέλος στο οποίο υποβλήθηκε το αίτημα δύναται επίσης να παρέχει τα δεδομένα που ζητήθηκαν αμέσως, ανταποκρινόμενο στο αίτημα, εφόσον αυτό κρίνεται ο πλέον αποτελεσματικός τρόπος δράσης.
                  
               
                     (9)
                  
                  
                     Τα αιτήματα συνδρομής, καθώς και τα προσωρινά μέτρα που κοινοποιούνται στην Επιτροπή μέσω του ΙΜΙ, μπορούν να περιλαμβάνουν την ανταλλαγή συνόλων δεδομένων που περιέχουν δεδομένα τόσο προσωπικού όσο και μη προσωπικού χαρακτήρα. Σύμφωνα με το άρθρο 2 παράγραφος 2 του κανονισμού (ΕΕ) 2018/1807, ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (3) εφαρμόζεται στην επεξεργασία δεδομένων προσωπικού χαρακτήρα σε ένα σύνολο δεδομένων εντός του οποίου τα δεδομένα προσωπικού χαρακτήρα είναι άρρηκτα συνδεδεμένα με τα δεδομένα μη προσωπικού χαρακτήρα. Αυτό διασφαλίζεται με το άρθρο 14 του κανονισμού (ΕΕ) αριθ. 1024/2012, το οποίο θεσπίζει κανόνες για την επεξεργασία δεδομένων προσωπικού χαρακτήρα στο ΙΜΙ.
                  
               
                     (10)
                  
                  
                     Σύμφωνα με το άρθρο 4 παράγραφος 2 του κανονισμού (ΕΕ) αριθ. 1024/2012, η Επιτροπή πρέπει να υποβάλλει αξιολόγηση των αποτελεσμάτων του πιλοτικού έργου στο Ευρωπαϊκό Κοινοβούλιο και στο Συμβούλιο. Είναι σκόπιμο να προσδιοριστεί η ημερομηνία έως την οποία θα πρέπει να υποβληθεί η αξιολόγηση. Για λόγους συνέπειας, η ημερομηνία που θα προσδιοριστεί θα πρέπει να είναι η ίδια με την ημερομηνία υποβολής της έκθεσης που προβλέπεται δυνάμει του άρθρου 8 του κανονισμού (ΕΕ) 2018/1807.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 24 του κανονισμού (ΕΕ) αριθ. 1024/2012,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το πιλοτικό έργο
            Ένα πιλοτικό έργο εκτελείται, προκειμένου να εκτιμηθεί κατά πόσον το Σύστημα Πληροφόρησης για την Εσωτερική Αγορά (στο εξής: IMI) θα ήταν αποτελεσματικό εργαλείο για την εφαρμογή των διατάξεων διοικητικής συνεργασίας που προβλέπονται στο άρθρο 5 παράγραφος 2 και 4 και στο άρθρο 7 παράγραφος 2 έως 5 του κανονισμού (ΕΕ) 2018/1807.
         
         
            Άρθρο 2
            Αρμόδιες αρχές
            Για τους σκοπούς του πιλοτικού έργου, οι αρμόδιες αρχές που αναφέρονται στο άρθρο 3 παράγραφος 6 του κανονισμού (ΕΕ) 2018/1807, τα ενιαία σημεία επαφής που αναφέρονται στο άρθρο 7 παράγραφος 1 του εν λόγω κανονισμού και οι οντότητες που είναι υπεύθυνες για τη γνωστοποίηση των μέτρων δυνάμει του άρθρου 5 παράγραφος 4 του εν λόγω κανονισμού θεωρούνται αρμόδιες αρχές κατά την έννοια του άρθρου 5 δεύτερο εδάφιο στοιχείο στ) του κανονισμού (ΕΕ) αριθ. 1024/2012.
         
         
            Άρθρο 3
            Διοικητική συνεργασία
            
               1.   Για τους σκοπούς του άρθρου 5 παράγραφος 2 και του άρθρου 7 παράγραφος 2 έως 5 του κανονισμού (ΕΕ) 2018/1807, το ΙΜΙ παρέχει την τεχνική λειτουργικότητα, ειδικότερα για τα εξής:
               
                           α)
                        
                        
                           την υποβολή, σύμφωνα με τα εν λόγω άρθρα, αιτήματος συνδρομής, για το οποίο παρέχεται αιτιολόγηση, συμπεριλαμβανομένων τυχόν συνοδευτικών πληροφοριών και γραπτών επεξηγήσεων·
                        
                     
                           β)
                        
                        
                           τη διαβίβαση του αιτήματος στη σχετική αρμόδια αρχή του κράτους μέλους στο οποίο αποστέλλεται η αίτηση·
                        
                     
                           γ)
                        
                        
                           την παροχή απάντησης που να γνωστοποιεί τα δεδομένα που ζητήθηκαν, παρέχοντας ένα από τα ακόλουθα:
                           
                                       i)
                                    
                                    
                                       τις αναγκαίες λεπτομέρειες για την πρόσβαση και τη μεταφόρτωση των δεδομένων·
                                    
                                 
                                       ii)
                                    
                                    
                                       τις λεπτομέρειες σχετικά με τον τρόπο και τον χρόνο της διαβίβασης των δεδομένων·
                                    
                                 
                                       iii)
                                    
                                    
                                       τα δεδομένα·που ζητήθηκαν·
                                    
                                 
                     
                           δ)
                        
                        
                           την ενημέρωση της αιτούσας αρχής ότι δεν πληρούνται οι προϋποθέσεις για το αίτημα συνδρομής.
                        
                     
            
               2.   Για τους σκοπούς του άρθρου 5 παράγραφος 4 δεύτερο εδάφιο του κανονισμού (ΕΕ) 2018/1807, το ΙΜΙ παρέχει την τεχνική λειτουργικότητα, ειδικότερα για τα εξής:
               
                           α)
                        
                        
                           την κοινοποίηση προσωρινού μέτρου στην Επιτροπή·
                        
                     
                           β)
                        
                        
                           τη γνωστοποίηση των αναγκαίων μέτρων που έλαβε η Επιτροπή, κατά περίπτωση·
                        
                     
                           γ)
                        
                        
                           τη γνωστοποίηση πληροφοριών σχετικά με την αποκτηθείσα πείρα και την ανταλλαγή σχετικών πληροφοριών με τα ενιαία σημεία επαφής των κρατών μελών.
                        
                     
         
         
            Άρθρο 4
            Διατήρηση δεδομένων προσωπικού χαρακτήρα
            Όταν οι πληροφορίες που ανταλλάσσονται μέσω του ΙΜΙ περιέχουν ένα σύνολο δεδομένων που περιλαμβάνει δεδομένα τόσο προσωπικού όσο και μη προσωπικού χαρακτήρα, τα δεδομένα προσωπικού χαρακτήρα υποβάλλονται σε επεξεργασία στο ΙΜΙ, σύμφωνα με το άρθρο 14 του κανονισμoύ (ΕΕ) αριθ. 1024/2012.
         
         
            Άρθρο 5
            Αξιολόγηση
            Η Επιτροπή υποβάλλει την αξιολόγηση των αποτελεσμάτων του πιλοτικού έργου που απαιτείται από το άρθρο 4 παράγραφος 2 του κανονισμού (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου έως τις 29 Νοεμβρίου 2022.
         
         
            Άρθρο 6
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 10 Νοεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 316 της 14.11.2012, σ. 1.
         
            (2)  Κανονισμός (ΕΕ) 2018/1807 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, σχετικά με ένα πλαίσιο για την ελεύθερη ροή των δεδομένων μη προσωπικού χαρακτήρα στην Ευρωπαϊκή Ένωση (ΕΕ L 303 της 28.11.2018, σ. 59).
         
            (3)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).